Saak van klein Leo Williams nou in gevorderde stadium | Netwerk24
Saak van klein Leo Williams nou in gevorderde stadium
Die gemeenskap van Laingville in St. Helenabaai het Saterdag 5 September 'n vreedsame betoging gehou waarin 'n memorandum aan die plaaslike polisie oorhandig is.
Dié betoging kom ná die die skietdood van Leo Williams, 'n negejarige seun van Laingville wat tydens betogings einde Julie, wat ses dae geduur het, raakgeskiet is terwyl hy in sy oom se woning rustig televisie gekyk het. Leo is deur 'n dwaalkoeël getref wat na bewering deur 'n polisiebeampte afgevuur is. In die memorandum vra die gemeenskap dat die stasie­- en adjunkkluster-bevelvoerder aangekla moet word en dat daar "drasties teen hulle opgetree moet word omdat hulle die aanhitsers van dié tragiese gebeure was".
Die gemeenskap dring ook aan dat die stasiebevelvoerder van sy pos onthef moet word omdat hy "weier om saam met die gemeenskap te werk" en dat die gemeenskapspolisiëringsforum onmiddellik ontbind moet word. Intussen het Weslander verneem die onafhanklike polisie-ondersoekdirektoraat se ondersoek is in 'n "gevorderde stadium".